ខ្មែរ​នៅ​ឡុងប៊ិច​អបអរ​ឆ្នាំ​ថោះ​ដោយ​ការ​ដង្ហែរ​ក្បួន
ពិធី​ដង្ហែរ​ក្បួន​នេះ​បាន​ប្រព្រឹត្ត​ធ្វើ​នៅ​តាម​វិថី​អាណាហែម ​​​កាត់​តាម​​​​តំបន់​​ពាណិជ្ជកម្ម​ខ្មែរ​ដែល​គេ​សន្មត​ថា​ជា​«ក្រុង​ខ្មែរ»។
ដើម្បីអបអរសាទរពិធីបុណ្យចូលឆ្នាំខ្មែរ ឆ្នាំថោះ ត្រីស័កពុទ្ធសករាជ២៥៥៥ នៅពេលថ្មីៗនេះ ពលរដ្ឋខ្មែរនៅទីក្រុងឡុងប៊ិច ដែលគេស្គាល់ថាជាទីក្រុងខ្មែរនៅរដ្ឋកាលីហ្វ័រញ៉ា សហរដ្ឋអាមេរិក បានធ្វើក្បួនដង្ហែរ បង្ហាញអំពីសិល្បៈ វប្បធម៌ ដែលឆ្លុះបញ្ចាំងពីខ្មែរ ហើយមានការចូលរួមពីសំណាក់ទស្សនិកជនយ៉ាងច្រើនកុះករ។ សំឡេងហ៊ោកញ្ជ្រៀវ «សួស្តីឆ្នាំថ្មី!» និងសំឡេងជូនពរ បានបន្លឺឡើងផ្តោះផ្តងគ្នារវាងអ្នកចូលរួមទស្សនា និងក្បួនដង្ហែរ។ ការបើកឆាកក្បួនដង្ហែរនេះចាប់ផ្តើមពីរបាំជូនពរ ហែរហមបន្តដោយក្បួនអប្សរា របាំសុវណ្ណមច្ឆា របាំគោះត្រឡោក ក្បួនស៊ីក្លូខ្មែរ ក្បាច់គុណល្បុក្កតោ របាំរបស់ជាតិសាសន៍ម៉ិកស៊ិកូ និងសិល្បៈជាច្រើនទៀត រួមជាមួយនឹងក្បួនគណៈកិត្តិយសដែលមានដូចជា ចៅហ្វាយក្រុង និងមន្រ្តីយោធាប៉ូលីសជាដើម។ កម្មវិធីនេះបានរៀបចំឡើង កាលពីថ្ងៃសៅរ៍ទី២ខែមេសាកន្លងទៅនេះ ដោយ សភាសង្គមខ្មែរ (Cambodian Coordinating Council) ដែលជាសមាគមមិនយកប្រាក់កម្រៃមួយប្រចាំនៅទីក្រុងឡុងប៊ិច។ លោក ទុំ ហ្វីលីប៉ូ ជា ប្រធានរបស់សភាសង្គមខ្មែរនេះបានឱ្យដឹងថា ការដង្ហែរក្បួននេះគឺចង់ផ្សព្វផ្សាយវប្បធម៌ប្រពៃណីខ្មែរឱ្យប្រជាពលរដ្ឋទាំងខ្មែរនិងបរទេសបានស្គាល់។ «ទីមួយគឺថាយើងចង់បង្ហាញអំពីវប្បធម៌របស់ខ្មែរយើងដែរហើយម្យ៉ាងទៀតហ្នឹងគឺយើងចង់បង្ហាញអំពីដូចថា ពាណិជករពាណិជកម្មដែលយើងមាននៅក្នុងក្រុងឡុងប៊ិចនេះ។ យើងចង់បង្ហាញអ្នកដែលនៅក្នុងទីក្រុងឬអ្នកដែលនៅក្រៅទីក្រុងក្តី ដើម្បីឲ្យយល់អំពីពាណិជ្ជករដែលយើងមាននៅទីក្រុងឡុងប៊ិច យើងមានអ្វីខ្លះ ដែលអាចបញ្ចូលទៅក្នុងឡុងប៊ិចឲ្យមានភាពចម្រុះ (diversity) នៅក្នុងទីក្រុងនេះ តែម្តង។ ហើយម្យ៉ាងទៀតយើងក៏ចង់ឲ្យអ្នកដទៃស្គាល់ពីវប្បធម៌យើងដែរ នេះជាឱកាសមួយដែលយើងអាចប្តូរ ដូចថា ចំណេះដឹងអីជាដើម។» ការធ្វើក្បួនដង្ហែរនេះគឺបានធ្វើឡើងនៅលើដងផ្លូវ ឈ្មោះថា អាណាហែម (Anahiem Street) ដែលជាវិថីសម្បូរដោយមុខជំនួញជួញដូររបស់ប្រជាពលរដ្ឋខ្មែរ ហើយត្រូវបានគេឲ្យឈ្មោះថា «Cambodian Town» ឬ«ទីក្រុងខ្មែរ»។ លោក ហ្វីលីប៊ូ ក៏បានឲ្យដឹងពីមូលហេតុដែលសភាសង្គមខ្មែរជ្រើសយកផ្លូវអាណាហែមនេះដែរ ថា៖ «ផ្លូវម្តុំហ្នឹង គេហៅថា Cambodian Town មានន័យថាទីក្រុងខ្មែរ ហ្នឹង ព្រោះវាមាន business (ពាណិជកម្ម) ខ្មែរជាច្រើននៅតាមផ្លូវម្តុំហ្នឹង ម្ល៉ោះហើយ យើងចង់បានចំណុចហ្នឹង ឈ្មោះថាជាទីក្រុងខ្មែរ។ ឈ្មោះនេះជាឈ្មោះចេញពីអាជ្ញាធរ ទីក្រុងឡុងប៊ិចរួចហើយ កាលពីប្រហែលជាបីឆ្នាំមុន ប៉ុន្តែគេនៅចាប់ផ្តើមធ្វើដូចជាសញ្ញានៅតាម Freeway អីជាដើម ដើម្បីឲ្យមើលមក ពេញជាលក្ខណៈទីក្រុងខ្មែរ។» លោក ខេង សុភ័ក្រ្ត ជាអ្នកស្ម័គ្រចិត្ត ជួយរៀបចំកម្មវិធីក្បួនដង្ហែរនេះបានឲ្យដឹងថា ក្បួនដង្ហែរនេះមានសារៈសំខាន់ណាស់សម្រាប់ទីក្រុងខ្មែរនៅសហរដ្ឋអាមេរិក។ «ហែរ parade នេះពិតប្រាកដវាសំខាន់ណាស់ហើយ ដើម្បីបង្ហាញឲ្យប្រជាជនខ្មែរនៅអាមេរិចក៏ដូចជាប្រជាជនខ្មែរនៅលើពិភពលោកទាំងមូលថា ខ្មែររស់នៅ អាមេរិកក៏មានកម្មវិធីដែលទាក់ទងនឹងប្រពៃណីដែរ។ យើងក៏លើកស្ទួយកិត្តិយសជាតិ លើកស្ទួយប្រពៃណីជាតិ អត់ឲ្យមានការបាត់បង់ទេ។» ជាមួយគ្នានេះដែរលោកក៏មានប្រសាសន៍ឲ្យដឹងថា ការរៀបចំពិធីជារៀងរាល់ឆ្នាំគឺមានការលំបាក ដូច្នេះលោកសូមអំពាវនាវសុំឲ្យមានជំនួយបន្ថែមពីសំណាក់បងប្អូននៅក្នុងសហគមន៍ខ្មែរ។ «ទន្ទឹមនឹងនេះដែរ យើងក៏ត្រូវការបន្ថែមអ្នកដែលមានទឹកចិត្តចង់ជួយជាកម្លាំង វិភាគទានយោបល់គំនិត។ អ្នកទាំងអស់ហ្នឹងហើយដែលអាចធ្វើឲ្យសហគមន៍ខ្មែររីកចំរើនទៅមុខបាន បើទោះជាមានតែបួនដប់អ្នក ដែលមានគំនិតច្នៃប្រឌិតក៏ដោយ ប៉ុន្តែខ្វះកម្លាំងជួយ អត់កើតទេ។ ទោះបីជាយើងមានកម្លាំងជួយ តែយើងខ្វះថវិកា ក៏វាទៅអត់រួចដែរ។ អញ្ចឹង យើងព្យាយាមធ្វើ Parade (ក្បួនដង្ហែរ) ហ្នឹង ពីមួយឆ្នាំទៅមួយឆ្នាំ យើងមានការលំបាកដោយសារតែអ្នកដែលជួយគឺមានតិចតួច។» លោកសួន សុធី ជាប្រជាពលរដ្ឋរស់នៅទីក្រុងឡុងប៊ិច បានសម្តែងការត្រេកអរនៅពេលបានមកចូលរួមទស្សនាក្បួនដង្ហែរនេះ ហើយគាត់ចង់ឲ្យមានការរៀបចំនេះជារៀងរាល់ឆ្នាំ ដោយសារនេះ ជាឱកាសមួយអាចឲ្យកូនខ្មែរនៅសហរដ្ឋអាមេរិករៀនសូត្រពីវប្បធម៌របស់ខ្លួន។ «ខ្ញុំគិតថាសប្បាយណាស់ ព្រោះយើងនៅក្រៅប្រទេស អត់បានទៅស្រុកខ្មែរ យើងនៅស្រុកនេះក៏អាចចូលរួមក្នុងពិធីចូលឆ្នាំខ្មែរយើងបានដែរ។ ទីនេះគឺខ្ញុំនៅម្នាក់ឯង ដូចមានក្តីនឹកស្រុក និងសោកសៅខ្លះដែរពេលខ្លះ ដូចយើងនៅឆ្ងាយពី ឪពុកម្តាយ តែខ្ញុំគិតថានេះជាចំណុចមួយដែរ ដែលគួរឲ្យខ្ញុំកាត់បន្ថយភាពនឹកស្រុក ដូចថាមកអញ្ចឹងបានសប្បាយ អញ្ចឹងទៅវាគ្រាន់ជាងអត់។» គួរបញ្ចាក់ផងដែរថា ក្រៅពីការធ្វើក្បួនដង្ហែរនេះ សភាសង្គមខ្មែរក៏មានរៀបចំ កម្មវិធីបុណ្យចូលឆ្នាំខ្មែរនៅឯសួនឧទ្យានជាតិ El Dorado Park។ សម្រាប់កម្មវីធីនោះ ប្រិយមិត្តអ្នកចូលរួម អាចកម្សាន្តសប្បាយជាមួយនឹងល្បែងប្រជាប្រិយខ្មែរ ការពូនភ្នំខ្សាច់ ការប្រគុំតន្ត្រី ការប្រឡងចម្រៀង ការសម្តែងសិល្បៈ ដែលនឹងមានដូចជា របាំបុរាណ ល្ខោនបាសាក់ និងការសូត្រកំណាព្យជាដើម។ ការប្រារព្ធពិធីបុណ្យចូលឆ្នាំនៅ El Dorado Park គឺបានប្រព្រឹត្តធ្វើឡើងកាលពីថ្ងៃសៅរ៍ទី០៩ខែមេសាឆ្នាំ២០១១កន្លងទៅនេះ៕